b'\n_START_ARTICLE_\nMarc Hodler\n_START_PARAGRAPH_\nMarc Hodler (26. lokakuuta 1918 Bern \xe2\x80\x93 18. lokakuuta 2006 Bern) oli sveitsil\xc3\xa4inen asianajaja sek\xc3\xa4 pitk\xc3\xa4aikainen Kansainv\xc3\xa4lisen hiihtoliiton puheenjohtaja ja Kansainv\xc3\xa4lisen olympiakomitean (KOK) j\xc3\xa4sen._NEWLINE_Hodler oli koulutukseltaan lakimies. H\xc3\xa4n opiskeli vuosina 1937\xe2\x80\x931943 lakitiedett\xc3\xa4 Bernin yliopistossa. Valmistumisen j\xc3\xa4lkeen h\xc3\xa4n ty\xc3\xb6skenteli paikallisessa lakitoimistossa. Opiskeluaikanaan vuosina 1937\xe2\x80\x931939 h\xc3\xa4n oli Sveitsin alppihiihtojoukkueen j\xc3\xa4sen. T\xc3\xa4m\xc3\xa4 oli siihen aikaan poikkeuksellista, sill\xc3\xa4 h\xc3\xa4n oli ensimm\xc3\xa4inen kaupunkilaistaustainen Sveitsin alppihiihtomaajoukkueessa. H\xc3\xa4n uransa p\xc3\xa4\xc3\xa4ttyi kuitenkin loukkaantumiseen. T\xc3\xa4m\xc3\xa4n j\xc3\xa4lkeen h\xc3\xa4n toimi vuosina 1939\xe2\x80\x931948 Sveitsin joukkueen johtajana._NEWLINE_Urheilujohtajan uran voi katsoa alkaneen vuonna 1940, kun h\xc3\xa4nest\xc3\xa4 tuli vuosiksi 1940\xe2\x80\x931951 Sveitsin olympiakomitean varapuheenjohtaja. Sodan j\xc3\xa4lkeen helmikuussa 1948 pidetyiss\xc3\xa4 Sankt Moritzin talviolympialaisissa h\xc3\xa4n vastasi alppilajien j\xc3\xa4rjestelyist\xc3\xa4. Vuosina 1949\xe2\x80\x931951 h\xc3\xa4n toimi Kansainv\xc3\xa4lisen hiihtoliiton alppilajeista vastaavan jaoston puheenjohtajana. Vuonna 1951 Hodler valittiin Kansainv\xc3\xa4lisen hiihtoliiton (FIS) puheenjohtajaksi, ja t\xc3\xa4t\xc3\xa4 uraa kesti enn\xc3\xa4tykselliset 47 vuotta eli vuoteen 1998 asti. H\xc3\xa4nen puheenjohtajakautenaan FIS:st\xc3\xa4 tuli n\xc3\xa4kyvimpi\xc3\xa4 urheiluliittoja. Muun muassa alppilajien maailmancupin syntyminen vuonna 1967 oli merkitt\xc3\xa4vimpi\xc3\xa4 aikaansaannoksia._NEWLINE_Marc Hodlerista tuli Kansainv\xc3\xa4lisen olympiakomitean j\xc3\xa4sen vuonna 1963 ja sen toimenpanevan komitean j\xc3\xa4sen vuosina 1984\xe2\x80\x932004. KOK:n varapuheenjohtajana h\xc3\xa4n toimi vuosina 1993\xe2\x80\x931997. Hodler oli KOK:n puheenjohtajaehdokkaana vuonna 1980, kun lordi Killanille valittiin seuraaja. \xc3\x84\xc3\xa4nestyksen voitti espanjalainen Juan Antonio Samaranch. H\xc3\xa4n tuli tunnetuksi erityisesti 1998 paljastettuaan KOK:ssa vallinneen korruptiok\xc3\xa4yt\xc3\xa4nn\xc3\xb6n, joka liittyi erityisesti uusien olympiakisojen j\xc3\xa4rjest\xc3\xa4j\xc3\xa4\xc3\xa4 valittaessa. Vuoden 2002 Salt Lake Cityn talvikisojen valintaan liittyv\xc3\xa4t ep\xc3\xa4selvyydet tulivat erityisesti t\xc3\xa4ll\xc3\xb6in esille. K\xc3\xa4yt\xc3\xa4nn\xc3\xb6n paljastuminen johti useiden KOK:n j\xc3\xa4senten erottamiseen tai eroamiseen._NEWLINE_Marc Hodler oli kansainv\xc3\xa4lisen tason bridge-pelaaja. H\xc3\xa4n edusti Sveitsi\xc3\xa4 vuoden 1957 Euroopan joukkuemestaruuskilpailuissa. H\xc3\xa4n saavutti bridge-urallaan viisi Sveitsin mestaruutta. Vuosina 2001\xe2\x80\x932006 h\xc3\xa4n toimi Kansainv\xc3\xa4lisen Bridgeliiton puheenjohtajana.'